[{"text_idx": "#000000", "text": "Cefnogi Cymunedau a Phroffiliau Cymunedol"}, {"text_idx": "#000001", "text": "Rhaglen Rhedeg Cymdeithasol yw Rhedeg Cymru sy\u2019n \u2018anelu at helpu ail-siapio ac adnewyddu cymunedau yng Nghymru; gan gyfrannu at Gymru sy\u2019n iach ac yn gymdeithasol gydlynol, a chael 18% o boblogaeth oedolion Cymru\u2019n rhedeg o leiaf unwaith yr wythnos\u2019. Eu gweledigaeth gyffredinol yw creu newid parhaol ar draws Cymru, gan roi\u2019r offer i bobl i wneud gwir wahaniaeth i\u2019w hiechyd. Roeddent wedi gwneud gwaith mapio a nododd diffyg cyfleoedd rhedeg cymdeithasol yn yr ardal hon. Mae nifer o glybiau rhedeg sefydledig sy\u2019n gysylltiedig ag Athletau Cymru, ond yn aml nid yw rhedwyr sydd newydd ddechrau\u2019n teimlo eu bod o\u2019r safon iawn i ymuno, neu nad yw clybiau\u2019n darparu ar eu cyfer. Mae clybiau rhedeg cymdeithasol yn wahanol i glybiau cysylltiedig \u2013 maent yn fwy anffurfiol ac yn darparu\u2019r cyfle cychwynnol i ddechrau arni."}, {"text_idx": "#000002", "text": "Trwy waith ymchwil cynhwysfawr ar draws grwpiau sydd eisoes yn bodoli a gweithio gyda grwpiau newydd, nodwyd mai rhwystr a welwyd dro ar o\u0302l tro yw cyllid i arweinwyr gymhwyso mewn Arweinyddiaeth Rhedeg er Ffitrwydd (LiRF). Mae\u2019r cwrs un diwrnod yn galluogi Arweinwyr Rhedeg i gyflwyno sesiynau difyr a diogel i grwpiau gallu cymysg a darparu cyngor a chefnogaeth i redwyr newydd yn ogystal a\u0302 darparu llwybrau ar gyfer y rhai sydd eisiau gwneud cynnydd. Mae\u2019n canolbwyntio ar ddeall a goresgyn rhwystrau i gymryd rhan mewn rhedeg a sut i gynyddu cyfranogiad gan y rhai nad ydynt yn draddodiadol yn cael eu denu i glwb rhedeg, ac felly dyfarnwyd grant o \u00a32,500 iddynt gan y Gronfa Grantiau Bychain i adnabod a hyfforddi 18 o arweinwyr gydag o leiaf 200 o bobl yn rhedeg ar sail rheolaidd gyda\u2019r holl fanteision iechyd a lles a ddaw fel rhan o hynny, a bydd rhwydwaith cynaliadwy o grwpiau rhedeg cymdeithasol o fewn ardal y Gronfa wedi ei greu."}, {"text_idx": "#000004", "text": "\u201cGalluogodd y Gronfa Grantiau Bychain i ni ddarparu cymhwyster Arweinyddiaeth Rhedeg er Ffitrwydd i 18 o unigolion yn Hirwaun a Phenderyn. O ganlyniad i hynny rydym wedi sefydlu dau grw\u0302p rhedeg yn y lleoliadau hynny ac wedi uwchraddio sgiliau \u2018arweinydd llwybrau\u2019 a fydd yn cynnal sesiynau rhedeg mynydd yn y flwyddyn newydd. O ganlyniad i\u2019r grw\u0302p ym Mhenderyn rydym hefyd yn gobeithio gweld grw\u0302p bygis rhedeg yn cael ei sefydlu ym Mhenderyn.\u201d \u2013 Hannah Phillips (Ysgogydd Rhedeg, Rhedeg Cymru)"}, {"text_idx": "#000005", "text": "\u201cMae\u2019r arweinwyr rhedeg sydd newydd gymhwyso naill ai\u2019n arwain neu\u2019n cefnogi gweithgareddau rhedeg yn yr ardal, mae rhedeg yn parhau i weld twf digynsail ac mae angen arweinwyr rhedeg cymwysedig i sicrhau y cynhelir ac y parheir a\u0302\u2019r twf yma, gan arwain, gobeithio, at newid parhaus ar draws Cymru, a chan ddarparu\u2019r offer i bobl wneud gwir wahaniaeth i\u2019w hiechyd a\u2019u lles. Ar waha\u0302n i\u2019r grant hwn, mae \u2018Parkrun\u2019 bellach wedi\u2019i sefydlu ym Mharc Aberda\u0302r a\u2019r hyn y gwelwn yw y bydd pob digwyddiad Parkrun newydd yn arwain at greu grwpiau rhedeg newydd a bydd yr arweinwyr sydd newydd gymhwyso yn yr ardal yn sicrhau bod y grwpiau hyn yn gynaliadwy ac yn ddiogel.\u201d \u2013 Gareth Hall (Rhedeg Cymru)"}, {"text_idx": "#000006", "text": "Dim ond cyllid rhannol yr oedd modd i ni ei gynnig i\u2019r prosiect hwn, a gafodd effaith ar y prosiect gan nad oeddent yn gallu cynnig hyfforddiant i gynifer o unigolion ag yr oeddent yn gobeithio, a cheir galw cyson am y cymhwyster hwn gyda nhw. Er hynny, maent wedi llwyddo i uwchraddio sgiliau 18 o bobl leol ac mae hyn wedi arwain at grwpiau rhedeg gweithredol gyda phobl yn rhedeg bob noson yn yr wythnos. Byddant yn parhau i gefnogi\u2019r 18 o Arweinwyr Rhedeg hyn trwy\u2019r Ysgogydd Rhedeg lleol ac maent yn credu y bu\u2019r prosiect yn llwyddiant ysgubol. Pob dymuniad gorau iddynt hwy ac i bawb sy\u2019n cymryd rhan yn y grwpiau rhedeg newydd."}]